Virallinen lehti nro C 200 , 30/06/1997 s. 0169



B4-0472, 0488, 0500, 0544 ja 0558/97 Päätöslauselma tavaroiden vapaasta liikkuvuudesta Euroopan unionissa Euroopan parlamentti, joka - ottaa huomioon 15. heinäkuuta 1993 antamansa päätöslauselman Etelä-Ranskassa sattuneista vakavista tapauksista ((EYVL C 255, 20.9.1993, s. 158)) ja 23. toukokuuta 1996 antamansa päätöslauselman maataloustuotteiden vapaasta liikkuvuudesta ja kuljetuksesta Euroopan unionissa ((EYVL C 166, 10.6.1996, s. 198)), - ottaa huomioon EY:n perustamissopimuksen 5 artiklan, joka velvoittaa jäsenvaltiot toteuttamaan kaikki aiheelliset yleis- ja erityistoimenpiteet sisämarkkinoiden varmistamiseksi poistamalla esteet tavaroiden vapaalta liikkuvuudelta jäsenvaltioiden välillä, - ottaa huomioon EY:n perustamissopimuksen 7 a artiklan, jossa todetaan, että sisämarkkinat käsittävät alueen, jolla ei ole sisäisiä rajoja ja jolla tavaroiden vapaa liikkuvuus taataan, - ottaa huomioon EY:n perustamissopimuksen 39 artiklan, jossa määrätään, että eräs yhteisen maatalouspolitiikan tavoitteista on varmistaa elintarvikkeiden saatavuus, A. katsoo, että tavaroiden, henkilöiden, palvelujen ja pääomien vapaa liikkuvuus on eräs oikeusvaltion ja sisämarkkinoiden peruspilareista, B. ottaa huomioon, että tänäkin vuonna eteläranskalaiset maanviljelijät ovat toistuvasti hyökänneet Espanjasta peräisin olevia tuotteita kuljettavia espanjalaisia rekkoja vastaan, C. ottaa huomioon, että hyökkäykset ovat toistuneet vuodesta toiseen, mutta niiden tekijöitä ei ole rangaistu, D. ottaa myös huomioon muut Ranskassa tehdyt hyökkäykset espanjalaisia etuja vastaan, kuten Ranskan eri kaupungeissa tapahtuneet espanjalaisiin hedelmä- ja vihanneskauppoihin kohdistuneet teot, jotka yhteisön kuluttajien vahingoksi lamaannuttavat hedelmien ja vihannesten jakeluun liittyvän kaupan ketjun Euroopan unionissa, E. ottaa huomioon väkivallan, jota on käytetty näissä ilkivallan teoissa sekä tavaroita että niitä kuljettaneiden henkilöiden fyysistä koskemattomuutta vastaan, F. katsoo, että kyseisten ilkivaltaisten tekojen toistuvuuden vuoksi tuomioistuimelta odotettava asiaa koskeva päätös ei vapauta Ranskan valtiota täyttämästä sille EY:n perustamissopimuksessa asetettuja velvoitteita; 1. Tuomitsee päättäväisesti äskettäin tehdyt hyökkäykset ja niiden toistumisen sekä Ranskan viranomaisten osoittaman passiivisuuden, koska nämä seikat ovat vastoin periaatetta tavaroiden, henkilöiden, palvelujen ja pääomien vapaasta liikkuvuudesta Euroopan unionissa; 2. Vaatii, että Ranskan hallituksen lupaamat korvaukset maksetaan pikaisesti ja että ne kattavat kaikentyyppiset vahingot, ei ainoastaan ajoneuvoille ja tavaroille aiheutuneet vaan myös markkinoiden menetyksistä aiheutuneet vahingot, ja että ryhdytään toimenpiteisiin sen varmistamiseksi, että vahinkoja aiheuttaneet saatetaan rikos- ja siviilioikeuden eteen vastaamaan teoistaan; 3. Muistuttaa siitä, että tapahtumien luonteen vuoksi komission velvollisuus oli haastaa Ranskan valtio Euroopan yhteisöjen tuomioistuimeen; 4. Vaatii Ranskan hallitusta ryhtymään tarpeellisin toimiin, jotta tällaiset tapaukset eivät toistuisi; 5. Pyytää komissiota huolehtimaan siitä, että Ranskan viranomaisten suunnittelemat «laadun tarkistukset» eivät merkitse perustamissopimuksen määräysten rikkomista; 6. Pyytää neuvostoa ja komissiota välittömästi toteuttamaan tehokkaita toimenpiteitä tavaroiden vapaan liikkuvuuden ja reilun kilpailun varmistamiseksi hedelmien ja vihannesten tuottajien välillä sekä tutkimaan asianmukaisia korvausmuotoja niille tuotannon aloille, jotka ovat tämän tilanteen vuoksi joutuneet vaikeuksiin; 7. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille.